Papersnake/gushiwen huggingface dataset:
闻鸮鸣
杨爵（明代）

往古来今善可行，人生世上事分明。吉凶由命皆前定，任汝哓哓彻夜鸣。
冬夜寻李永因书事赠之
耿湋（唐代）

栖遑偏降志，疵贱倍修身。近觉多衰鬓，深知独故人。

天垂五夜月，霜覆九衢尘。不待逢沮溺，而今恶问津。
且游
白居易（唐代）

手里一杯满，心中百事休。春应唯仰醉，老更不禁愁。

弄水回船尾，寻花信马头。眼看筋力减，游得且须游。
登半石山诗
宗炳（南北朝）

清晨陟阻崖，气志洞萧洒。嶰谷崩地幽，穷石凌天委。

长松列竦肃，万树巉岩诡。上施神农萝，下凝尧时髓。
倚窗诗
胡仲弓（宋代）

倚窗成小立，风伯为清尘。
帘卷梅当户，云开月闯人。
疎钟来远寺，落叶度吟身。
无限关心事，栖迟寂寞滨。
宿灵山兰若
许棠（唐代）

江心天半寺，一夕万缘空。地出浮云上，星摇积浪中。

滴沤垂阁雨，吹桧送帆风。旦夕闻清磬，唯应是钓翁。
吊渔叟
温权甫（清代）

三十年来削碧桐，打渔为业武陵翁。纤钩香饵春山下，软线长杆钓濑中。

红杏雨头摇刺橹，绿杨烟际坐光风。应嫌鱼小沽钱少，新月偏多弯似弓。
感皇恩 洛西为刘景玄赋秋莲曲
元好问（金朝）

金粉拂霓裳，凌波微步。瘦玉亭亭倚秋渚。澹香高韵，费尽一天清露。恼人容易被、西风误。微雨岸花，斜阳汀树。自惜风流怨迟暮。珠帘青竹，应有阿溪新句。断魂谁解与，烟中语。
拟赏花钓鱼诗 其六
彭汝砺（宋代）

甘雨祈祈兆岁丰，君王暇豫与人同。晴阳鱼跃烟涛外，暖日花开锦绣中。

更有灵龟千岁绿，仍多陈粟万仓红。便知岂乐歌颁首，不比飞扬赋大风。
西征
耶律铸（宋代）

白首征西将，封侯尽未贪。远离穷发北，深入不毛南。

笑解重围困，威延转战酣。若须求虎子，虎穴是当探。
有木诗八首
白居易（唐代）

有木名弱柳，结根近清池。风烟借颜色，雨露助华滋。

峨峨白雪借，袅袅青丝枝。渐密阴自庇，转高梢四垂。

截枝扶为杖，软弱不自持。折条用樊圃，柔脆非其宜。

为树信可玩，论材何所施。可惜金堤地，栽之徒尔为。

有木名樱桃，得地早滋茂。叶密独承日，借繁偏受露。

迎风闇摇动，引鸟潜来去。鸟啄子难成，风来枝莫住。

低软易攀玩，佳人屡回顾。色求桃李饶，心向松筠妒。

好是映墙借，本非当轩树。所以姓萧人，曾为伐樱赋。

有木秋不凋，青青在江北。谓为洞庭橘，美人自移植。

上受顾盼恩，下勤浇溉力。实成乃是枳，臭苦不堪食。

物有似是者，真伪何由识。美人默无言，对之长叹息。

中含害物意，外矫凌霜色。仍向枝叶间，潜生刺如棘。

有木名杜梨，阴森覆丘壑。心蠹已空朽，根深尚盘薄。

狐媚言语巧，鸟妖声音恶。凭此为巢穴，往来互栖托。

四傍五六本，叶枝相交错。借问因何生，秋风吹子落。

为长社坛下，无人敢芟斫。几度野火来，风回烧不著。

有木香苒苒，山头生一蕟。主人不知名，移种近轩闼。

爱其有芳味，因以调麹糵.前后曾饮者，十人无一活。

岂徒悔封植，兼亦误采掇。试问识药人，始知名野葛。

年深已滋蔓，刀斧不可伐。何时猛风来，为我连根拔。

有木名水柽，远望青童童。根株非劲挺，柯叶多蒙笼。

彩翠色如柏，鳞皴皮似松。为同松柏类，得列嘉树中。

枝弱不胜雪，势高常惧风。雪压低还举，风吹西复东。

柔芳甚杨柳，早落先梧桐。惟有一堪赏，中心无蠹虫。

有木名凌霄，擢秀非孤标。偶依一株树，遂抽百尺条。

托根附树身，开借寄树梢。自谓得其势，无因有动摇。

一旦树摧倒，独立暂飘飖.疾风从东起，吹折不终朝。

朝为拂云借，暮为委地樵。寄言立身者，勿学柔弱苗。

有木名丹桂，四时香馥馥。借团夜雪明，叶翦春云绿。

风影清似水，霜枝冷如玉。独占小山幽，不容凡鸟宿。

匠人爱芳直，裁截为厦屋。干细力未成，用之君自速。

重任虽大过，直心终不曲。纵非梁栋材，犹胜寻常木。
【双调】折桂令　严客星
鲜于必仁（元代）

傲中兴百二山河，拂袖归来，税驾岩阿。物外闲身，云边老树，烟际沧波。
犯帝座星明凤阁，钓桐江月冷渔蓑。富贵如何，万古清风，岂易消磨。　诸葛武侯
草庐当日楼桑，任虎战中原，龙卧南阳。八阵图成，三分国峙，万古鹰扬。
出师表谋谟庙堂，梁甫吟感叹岩廊。成败难量，五丈秋风，落日苍茫。　杜拾遗
倦骑驴万里初归，可叹飘零，谁念栖迟？饭颗山头，锦官城外，典尽春衣。
草堂里闲中布韦，曲江边醉后珠玑。难受尘羁，黄四娘家，几度斜晖。　李翰林
醉吟诗误入平康，百代风流，一饷徜徉。玉雪丰姿，珠玑咳唾，锦绣心肠。
五花马三春帝乡，千金裘万丈文光。才压班扬，草诏归来，两袖天香。　韩吏部
羡当年吏部文章，还孔传轲，斥老排庄。秦岭云横，蓝关雪拥，万里潮阳。
龙虎榜声名播扬，凤凰池翰墨流芳。此兴难量，巷柳园桃，恼乱春光。　晋处士
羡柴桑处士高哉，绿柳新栽，黄菊初开。稚子牵衣，山妻举案，喜劝蒿莱。
审容膝清幽故宅，倍怡颜潇洒书斋。隔断尘埃，五斗微官，一笑归来。　苏学士
叹坡仙奎宿煌煌，俊赏苏杭，谈笑琼黄。月冷乌台，风清赤壁，荣辱俱忘。
侍玉皇金莲夜光，醉朝云翠袖春香。半世疏狂，一笔龙蛇，千古文章。　太液秋风燕山八景
护凉云万顷玻璃，寒射鸾元，香润龙。风潋金波，天闲银汉，烟远瑶池。
泛莲叶仙人未归，赏芙蓉帝子初回。翠绕珠围，凤舞麟翔，鱼跃鸢飞。　琼岛春阴
驾东风龙驭天来，百仞烟霄，十二楼台。琼草云封，琼林露暖，玉树花开。
呼万岁尘清九垓，拥千官星列三台。鸾凤音谐，仙仗香中，人在蓬莱。　居庸叠翠
耸颠崖万仞秋容，气共云分，势与天雄。玉润玻璃，翠开松桧，金削芙蓉。
破山影低回去鸿，蘸岚光惊起游龙。往灭狐踪，尘冷边烽。海宇礼生，愿上东
封。　卢沟晓月
出都门鞭影摇红，山色空，林景玲珑。桥俯危波，车通远塞，栏倚长空。
起宿霭千寻卧龙，掣流云万丈垂虹。路杳疏钟，似蚁行人，如步蟾宫。　蓟门飞雨
阿香车推下晴云，早海卷江悬，电掣雷奔。几点翻飘，数声引鼓，一霎倾盆。
启蛰户龙飞地间，望蟾宫鱼跃天门。到处通津，头角峥嵘，溥渥殊恩。　西山晴雪
玉嵯峨高耸神京，峭壁排银，叠石飞琼。地展雄藩，天开图画，户判围屏。
分曙色流云有影，冻晴光老树无声。醉眼空惊，樵子归来，蓑笠青青。　玉泉垂虹
跨寒流低吸长川，截断生绢，界破苍烟。巽壁琼珠，悬空素练，泻月金笺。
惊翠嶂分开玉田，似银河飞下瑶天。振鹭腾猿，来往游人，气宇凌仙。　金台夕照
渺青霄十二云梯，谁曳长据，拥拜丹墀？万古罗贤，千年宗社，名与天齐。
望老树斜阳影里，慨西风衰草荒基。壮志何奇，倚剑空吟，归去来兮。　琴
拂瑶琴弹到鹤鸣，自谓防心，谁识高情，夜月当徽，秋泉应指，晚籁潜声。
广陵散嵇康醉醒，越江吟易简词成。千古清名，一去钟期，无复能听。　棋
烂樵柯石室忘归，足智神谋，妙理仙机。险似隋唐，胜如楚汉，败若梁齐。
消日月闲中是非，傲乾坤忙里轻肥。不曳旌旗，寸纸关河，万里安危。　书
送朝昏雪案萤灯，三绝韦编，万古群经。亥豕讹传，鲁鱼误辨，帝虎移形。
横钿轴牙签整整，缀仙芸竹简层层。匡壁韩檠，孔思周情。为日孳孳，尽老求成。　画
辋川图十幅生绡，老桧森森，古树萧萧。云抹林眉，烟藏水口，雨断山腰。
韦偃去丹青自少，郭熙亡紫翠谁描？手挂掌坳，得意忘形，眼兴迢遥。
山中书怀
通润（明代）

谷幽略似百花潭，山水新奇颇尽探。见客未能酬礼数，逢人强半笑痴憨。

欲将多宝融成塔，聊借群花暂作庵。晓起急磨锄芋，春来先制采桑篮。

婆娑月底看丛桂，潦倒风前种石楠。反舌正当逢夏五，众狙不复怒朝三。

香涂刀割身能忍，蘖苦饧甘舌尽谙。泛水凫珣皆得意，采香蜂蝶未忘贪。

孤寒卒岁能消遣，佛法何人肯荷担。坐倚琅玕春寂寞，谩言吾道在江南。
题陈和仲尊明亭
袁甫（宋代）

非德不尊，非道不明。
爰取斯义，以句吾亭。
亭在以巅，气象巍然。
以从何来，蜿蜿蜒蜒。
我坐亭上，极目一望。
群峰毕朝，尊无与搞。
我抚亭下，万状难写。
一一分明，入我盏斝。
有时携筇，偕二三朋。
莫知我心，独抚孤松。
登崧台怀梁元珍元珍曾居端一年今有吴越之游
欧必元（明代）

闻君泛苕水，我亦度湘川。踪迹分吴粤，音书隔岁年。

春花应尚好，归棹较谁先。独对端溪月，怀人寄短篇。
见白发偶题
于谦（明代）

世间白发最无情，才近中年次第生。碌碌俄惊四十载，萧萧初见两三茎。

黄花晚节依然好，金液还丹岂易成。贪得由来戒迟暮，何须辛苦事功名。
八声甘州（和萧汝道感秋）
刘辰翁（宋代）

但秋风、年又一年深，不禁长年悲。自景阳钟断，馆娃宫闭，冷落心知。千树西湖杨柳，更管别人离。看取茂陵客，一去无归。

都是旧时行乐，漫烟销日出，水绕山围。看人情荏苒，不似鹧鸪飞。听砧声、遥连塞外，问三衢、道上去人稀。销凝久，残阳短笛，似我歔欷。
听刘尊师弹琴
曹邺（唐代）

曾于清海独闻蝉，又向空庭夜听泉。

不似斋堂人静处，秋声长在七条弦。
杂咏一百首·甘罗
刘克庄（宋代）

函谷非无士，登庸乳臭儿。
空令园绮辈，头白不逢时。
送少微上人归德峰
欧阳詹（唐代）

不负人间累，栖身任所从。灰心闻密行，菜色见羸容。

幻世方同悟，深居愿继踪。孤云与禅诵，到后在何峰。
柳梢青·何事沉吟
彭骏孙（清代）

何事沉吟？小窗斜日，立遍春阴。翠袖天寒，青衫人老，一样伤心。
十年旧事重寻，回首处，山高水深。两点眉峰，半分腰带，憔悴而今。
闻爆竹
虞俦（宋代）

惯凭诗酒弄光阴，秋月春花伴醉吟。不觉年华成晚暮，一声爆竹忽惊心。
慈云丈室春日喜双燕来巢
罗宾王（明代）

岂无城市好，爱此近禅林。择处偏多意，栖迟见尔心。

炉香同昼永，灯火一帘深。来岁还相访，云中认磬音。
后二日有旨再赋律诗四首 其一
顾清（明代）

乐岁逢春物物宜，圣人行乐是乘时。天垂玉烛三千纪，地涌金莲十万枝。

星阁捲帘红日近，虹桥按曲綵云迟。愿因欢庆思幽隐，更法光明事缉熙。
梅花
潘牥（宋代）

老梅手植几何年，一见风标姑射仙。
特地留为滕六伴，笑他大射曲生缘。
孤高直是难谐俗，开落从渠莫问天。
座上诸公醒亦醉，对花起舞藉花眠。
挽刘忠显
胡寅（宋代）

未识堂堂玉立姿，已传薤露满山悲。
空余父执修恭意，谩继词流纪德诗。
诸子尽贤门益大，万家余地冢初累。
纷然尽夺三军帅，谁识公心死不移。
山渐青
屈大均（明代）

枫叶飞。柿叶飞，飞逐宫鸦何处归。归来玉殿非。

拔龙旗。卓雕旗。猎火山山烧翠微。牛羊蔽夕晖。
魏丞相挽诗三首
王炎（宋代）

士论崇高节，宸心眷朴忠。
调元才玉铉，均佚即琳宫。
补痛嘉谋密，平衡道揆公。
惜哉当国浅，不及究成功。
入塞曲
曹勋（宋代）

黑水迢迢黑山暮，马鸣萧萧夜争度。
胡笳四起黄云愁，角声呜咽何悠悠。
陇山行断不回首，一番回首添白头。
南园十咏为南野先生赋 其二 碧梧夜月
龚诩（明代）

清晖流玉宇，繁阴覆金井。露警鹤鸣馀，先生酒初醒。
【仙吕】小醋大　情
未知作者（元代）

暗潮拍岸，断江风扫芦花，鸥鹭破烟飞落汀沙。见渔舍两三家，破夕阳下，
一簇晚景堪画。闷无语时将珠泪洒，愁转加，瘦损丰标只为他。事萦心鬓添白发，
蹉跎负却年华。
【不是路】暗忆秦楼，暗忆秦楼，一别后蛾眉谁与画？沉吟久，徘徊无语自
嗟呀，恨无涯。强和哄时把芳樽饮，离绪共别情酒怎哑。霍索杀千般烦恼萦心下，
好难危呐，好难危呐。
几回按下身心，尤兀自喃喃念诵他。一夜加两只业眼恁睁着，恨无眠。酒年
醒欹枕衾衣冷，梦初断篷窗月影斜，看看晓那堪迤<辶里>兰舟驾。事冗如麻，事
冗如麻。
【长拍】叠叠离情，叠叠离情，重重忧恨，羁旅怎生禁加。家乡遥远，楚水
汹涌，阔迢迢去程无涯。斜日映红霞，望水村深处，酒旗高挂。浅水滩头有鹭立，
枯树上噪寒鸦，来往橹声尹哑。正野塘水涨，浪激汀沙。
【短拍】芳草渡口，芳草渡口，白岸侧，曲弯弯水绕人家。还自赴京华，
说不尽许多萧酒。异日图将此景，掩只待归去凤城夸。
【尾声】烟光淡，斜阳下。渐觉荒村暮也，借旅邸今宵一睡呵。
【正宫】白练序　春愁
沉吟久，奈何事从来不自由？芙蓉帐未暖又还分手，别后万种愁。叹晓梦高
唐一旦休，添亻孱亻愁。梨花细雨，燕子空楼。
【太平令】消瘦纤腰似柳，近日绛裙罗带频收。闲衾易冷，人破小小云兜，
堪羞。凄凄孤影伴灯篝，倚窗下倦听银漏。这般时候，三更酒醒，满枕春愁。
【捣白练】绸缪，两配偶，思量起故友。破花阴下同欢会，燕侣鸾俦。无由
愿再酬，恨飞絮飘香逐水流，成迤逗。钗分凤折，线断银钩。
【太平令】悠悠，青霄路有，绣鞍归晓，山盟虚缪。分开美玉连环结，未能
够两情依旧。频修银笺锦字到皇州，每一字字泪痕湮透。甚时相守，金杯满酌，
艳曲低讴。
【十二拍尾】情思恹恹如病酒，房栊静悄忆凤俦，十二珠帘懒上钩。
甲申中秋子中兄赋诗有人月分圆二十年之句盖
周必大（宋代）

世事浑如蚋过前，刀头喜对镜飞天。
阴晴万里同兹夕，离别前时照几年。
此去莫令疏会合，从来无意必腾骞。
几思种秫迎佳节，穷鬼还来笑买田。
著书
陆游（宋代）

平生著书汗马牛，一事不施今白头。
河洛未清非我责，山林高白复何求！愚公可笑金堆屋，老子唯须糟筑丘。
华表无人识归鹤，烟波底处有驯鸥？
送程傅叟赴官临海
陈谦（宋代）

金华仙伯歌襦久，休父仍孙敛版迟。
堂下言高鬷蔑恶，官中事了傅咸痴。
苦心才睹千年余，垂翅新翻六月池。
接淅中山听余令，徵黄敕使立多时。
寄怀屈翁山客雁门 其一
梁佩兰（清代）

春日鸣仓庚，北雁整归翮。故人在关外，三载犹作客。

平生论王在，中具胆与识。边地多苦寒，欲以鍊筋骨。

侧闻聘秦女，筐篚列圭璧。好色而不淫，《国风》重有德。

所虑柔媚肠，恩爱渐相易。一旦时势来，功业不得力。

天南隔万里，久矣无消息。老亲望门闾，幼妹事絺绤。

愿言税归鞅，省觐聊促膝。和风暖萱草，皎月理琴瑟。
游海珠寺
吕定（宋代）

何年神物抱珠游，遗向沧浪第一洲。
五色化成金世界，六鳌擎出宝香楼。
光涵蛟室星辰动，影落龙宫日月浮。
万古团团天地里，磬声敲出海门秋。
玉照堂观梅二十首
张镃（宋代）

一笑林间说向春，宿缘三世岂无因。
半生忧患摧残损，却与梅花作主人。
元会次宰臣之韵 其一
黄裳（宋代）

风吹香信下丹霄，远望如云共戴尧。谁诣兽樽心谔谔，独赢经戴气飘飘。

千灵已得回春律，万岁何须却老椒。弗愧阴阳开妙化，先天方许与公调。
同谢少连伯仁侄步出凤山门寻故宋宫址
程可中（明代）

醉凭斜日俯苍茫，拄杖明霞水一方。
道侧断碑埋屃赑，草中残瓦卧鸳鸯。
烟销林影窥宫雰，江落潮痕上女墙。
遗恨弹丸江左地，岳王坟树吊秋霜。
悟仙
徐积（宋代）

昔日闻人说上清，如今高步太元庭。有时却忆红尘事，恰似梦回并酒醒。
颂证道歌·证道歌
释印肃（宋代）

非不非，是不是，
是非不入三摩地。一念普观无量劫，
无去无来亦无住。
赠张绩禹功
石介（宋代）

李唐元和閒，文人如蜂起。李翱与李观，言雄破奸宄。

孟郊及张籍，诗苦动天地。持正不退让，子厚称绝伟。

元白虽小道，急名愈弗已。卒能霸斯文，昌黎韩夫子。

吾宋兴国来，文人如栉比。黄州才专胜，汉公气全粹。

晦之号绝群，平地走虎兕。谓之虽駮杂，亦文中骐骥。

白稹洎卢震，江沱自为水。朱严兼孙仅，培塿对岳峙。

卒能霸斯文，河东柳开氏。嗟吁河东没，斯文乃屯否。

汨汨三十年，淫哇满人耳。粤从景祐后，大儒复倡始。

文人如麻立，枞枞攒战骑。徂徕山磊砢，生民实顽鄙。

容貌不动人，心胆无有比。不度蹄涔微，直欲触鲸鲤。

有慕韩愈节，有肩柳开志。今读禹功文，予戟寒相倚。

实光千里高，飞出破屋里。龙音万丈长，拔出重渊底。

雷霆皆藏身，日星或失次。我惭年老大，才力渐衰矣。

禹功气奔壮，今方二十二。前去吾之年，犹有十四岁。

今读禹功文，魂魄已惊悸。更加十四年，世应绝俦类。

卒能霸斯文，吾恐不在己。禹功幸勉旃，当仁勿让尔。
水调歌头·九月二十六
吴芾（宋代）

九月二十六，公相纪生辰。橙黄橘绿时候、天气暖于春。奎画有堂辉焕，中着台星一点，长伴寿星明。衮衮有家庆，未羡古徐卿。

谢元枢，营绿野，避洪名。六年裁判止衮切国事、曾费几精神。歇了传岩霖雨，闲了孤舟野渡，旒冕合知心。吾道苟尊尚，元不在蒲轮。
题潇湘图
张思安（明代）

三湘曾遍历，山色翠嵯峨。江上车尘少，云中梵宇多。

危桥人懒渡，小艇客频过。白首归来后，披图赋短歌。
敬天勤民宝四言诗
弘历（清代）

交泰御玺，定数遵天。掌之黄阁，传以亿年。粤是诸玺，缀文寓意。

玉案挥毫，以资抑埴。杯棬弗用，箧衍尊藏。绣缫金鐍，永閟虹光。

惟此截肪，用以三世。匪贵其材，实珍其义。其义云何，敬天勤民。

祖考是勖，逮于藐身。天视民视，天听民听。一二二一，作狂作圣。

挈纲提要，四字心传。于千万叶，永矢乾乾。
次韵题璜原僧舍
吴锡畴（宋代）

鱼鼓无声昼閴沈，荒碑积雨古苔侵。
忽飞寒雀窥斋钵，偶有驯猿听梵音。
孤雁
万夔辅（清代）

凄绝云边雁，高飞忽断行。一声哀夜月，孤影怯秋霜。

汾水蒹葭冷，衡阳道路长。客中愁见汝，忆弟泪沾裳。
秦入
司马光（宋代）

楚旗猎猎盖山红，回首咸阳一炬空。
惆怅秦人虚用意，几年辛苦得山东。
挽刘母王宜人二首
刘克庄（宋代）

上寿今何憾，殷忧昔备尝。
分灯照邻女，画荻训贤郎。
石窌将开邑，陇阡自表冈。
吾衰彤管废，短些不成章。
颍上得鲤鱼为脍怀余姚谢师厚
梅尧臣（宋代）

青蓑潭上老，赬尾网中鱼。
买作秋盘脍，还思远客书。
越齑橙熟久，楚饭稻舂初。
虽去故乡远，不嫌为馔疏。
山居避难六首
陈著（宋代）

并刀越砥磨，天奈北风何。
到处闻流杵，何时报止戈。
逃藏愁木栅，沦落泣球窝。
多少岩阿□，真成病伏波。
八月十七夜梦中作
释道潜（宋代）

夜半秋江不见人，翠荷擎出露华新。江神水仙来共饮，一掬遗我生精神。
八声甘州（送翁时可如宛陵）
陆叡（宋代）

问缠腰跨鹤、事如何，人生最风流。怕江边潮汐，世间歧路，只是流愁。白马青衫往事，赢得鬓先秋。目送红桥晚，几番行舟。

兰珮空馀依黯，便南风吹水，人也难留。但从今别后，我亦似浮沤。敬亭上、半床琴月，记弹将、寒影落南州。秋声里，塞鸿来后，为尔登楼。
题渊明归去来图 其一
王若虚（金朝）

靖节迷途尚尔赊，苦将觉悟向人誇。此心若识真归处，岂必田园始是家。
拈古十四首
释法薰（宋代）

即心即佛，甜瓜甜彻蒂。
非心非佛，苦瓠苦连根。
不是心，不是佛，
不是物，斫却月中桂，
清光迸海门。个裹若能开正眼，
一毫头上定乾坤。
和程机宜见贻
曹勋（宋代）

仆昔困犯难，戎陆日所虞。
何能守一经，且话雄千夫。
识公好兄弟，宛同周司徒。
爽彻绝俗姿，秀发连璧躯。
駸駸驾文圃，吐论清而腴。
伊流如学源，一洗众病肤。
韶音沿沂说，举世必所无。
公家徐起之，力因拯其橅。
诸儒步武役，反若辕下驹。
方知钜鹿功。列国宜凫趋。
念兹风尘际，再得如玄珠。
流光澈太清，欲飞月下鸟。
酿为五字句，妙语兼良图。
愧此溢美多，通甚非康衢。
新凉到棐几，翠竹环茅庐。
更当对论文，莫问金仆姑。
萧寺晨钟
郑谦（清代）

残星隐隐月朦胧。卧听钟声逐晓风。断续遥传萧寺外，悠扬时晓乱云中。

三生唤醒杯堪渡，万里惊回梦未终。惆怅馀音留不得，芙蓉十二漏催铜。
晚游城西开善院，泛舟暮归，二首
苏轼（宋代）

晚照余乔木，前村起夕烟。
棋声虚阁上，酒味早霜前。
远谪何须恨，来游不偶然。
风光类吾土，乃是蜀江边。
登郢州四望亭
李曾伯（宋代）

夐出烟尘表，乾坤指雇中。
数峰连野迥，一水与水通。
沙外迎孤鹜，云边数乱鸿。
家山在何许，心与大江东。
赠周孝子二首
徐应镳（宋代）

卜吉崇岗思怆然，双魂同閟昼如年。
山中细草初回碧，庐墓人啼血色鲜。
谒张文献祠
罗献（明代）

文字垂青史，瞻容起后思。一生金鉴录，千载曲江祠。

风度曾闻昔，衣冠今若兹。迂愚初入仕，忠荩定公期。
偈
释梵卿（宋代）

春已暮，落花纷纷下红雨。
南北行人归不归，千林万林鸣杜宇。
行无受奖兮何处归，十方刹土奚相依。
老夫有个真消息，昨夜三更月在池。
天台石桥
贾似道（宋代）

古路行终日，僧房出翠微。
瀑为煎茗水，云是坐禅衣。
尊者难相遇，游人又独归。
一猿桥外急，却是不忘机。
儿馁嗔郎罢妻寒怨藁砧唐眉山诗也戏为笺之
艾性夫（元代）

父天不可嗔，夫君不宜怨。
要知古圣贤，贵在素贫贱。
父常煮字不成饭，夫常织文不成绢，
衣粗布衣齕藜苋。去耕原上田，
往种陌上桑。穫云秋穗重，
缲雪春丝长。汝温汝饱官征忙，
翁出校书为汝偿。
两小儿辩日
列子（先秦）

孔子东游，见两小儿辩斗，问其故。(辩斗 一作：辩日)
一儿曰：“我以日始出时去人近，而日中时远也。”
一儿曰：“我以日初出远，而日中时近也。”
一儿曰：“日初出大如车盖，及日中则如盘盂，此不为远者小而近者大乎？”
一儿曰：“日初出沧沧凉凉，及其日中如探汤，此不为近者热而远者凉乎？”
孔子不能决也。
两小儿笑曰：“孰为汝多知乎？”
苏幕遮 劝同流
王哲（金朝）

教门人听我告。清弟稠津，吃了成虚耗。五谷滓余难化造。恰是隈＊，惹甚闲烦恼。会修行，知颠倒。别有一般，滋味天然好。神水华池通正道。灌溉丹田，指日归蓬岛。
明妃曲
武衍（宋代）

马上风沙乱鬓蝉，膻乡同地不同天。
琵琶何用弹深怨，出降乌孙更可怜。
戏作小诗用少陵事
周紫芝（宋代）

百尺寒松老干枯，韦郎笔妙古今无。何如莫扫鹅溪绢，留取天吴紫凤图。
岁暮坐南雍官舍见山亭偶成三首 其三
林文俊（明代）

霜风悽惨岁华深，木落空庭噪暮禽。犹有翠筠堪志节，岂无碧水可澄心。

浮生迹似漂流梗，造士功惭跃冶金。草阁捲帘时自遣，孤吟遥对白云岑。
同皇甫侍御题荐福寺一公房
李嘉祐（唐代）

虚室独焚香，林空静磬长。闲窥数竿竹，老在一绳床。

啜茗翻真偈，然灯继夕阳。人归远相送，步履出回廊。
游灵鹫院
李流谦（宋代）

人说招提好，来游称所闻。
云烟四山合，草树一溪分。
瘦马催归晚，阇黎馆客勤。
荒坟有郎宿，夜夜粲天文。
失调名
何?（宋代）

细雨共斜风，作轻寒。
试笔
陆游（宋代）

清谈数语犹疑过，平地徐行亦虑危。
酌酒浅深须在我，更衣单复要随时。
拟古 其七
王拯（清代）

曲突本无功，焦头亦何为。军行有僚属，慨慷当军咨。

玉帐罢朝参，疏头笔如飞。贤王朝面缚，京观夜陈尸。

伤足者先登，汹呼盛前麾。糇粮与书檄，艰险各追随。

或爵关内侯，或资羽林儿。或荣施紫貂，或贵曳金龟。

君恩诚浩荡，王言出如丝。军中相庆乐，悠然执冰嬉。

岂无关中将，草间曾失遗，匈奴恨未灭，临觞覆其卮。

别将向贼中，艰难棘榛披。衔枚走深雪，中夜贼垒劘。

数战没前茅，先行亡健儿。谁令失转餫，又不得援师。

刈刍龁其根，饮马溺为糜。经岁顿重围，残军坐失期。

何如棘门将，有酒斟酌之。不闻从军乐，但问所从谁。
江城子
华长发（清代）

水涨烟汀碧似罗，夜船过，听吴歌。竹枝一曲、写寄托江波。

说与侬如天上月，圆日少，缺时多。
僚佐再和复作二首 其一
葛胜仲（宋代）

雅步谁追鹤氅仙，峭寒真是酒家天。谢庭最爱因风起，桓扇宁书遇象鲜。

远觉归巢禽翅重，静看当槛竹枝偏。三吴此景宜增赏，飘瞥郊原似昔年。
宿破寺
李龏（金朝）

耻将兴废问休公，道似危途动即穷。冷极睡无离枕梦，橘边沽海半坛空。
哀梅麓楼寺丞
释文珦（宋代）

寄酒全清达，论交不世情。
远猷期变俗，直气反伤生。
属纩无妻子，营坟尚弟兄。
九原那可作，肠断买山盟。
题瓶社诗录后 其二
张元默（清代）

官拜司农媲昔贤，龙蛇起起厄辰年。文章忠孝传千古，射羿逄蒙愧九泉。
寄无逸四首 其三
谢薖（宋代）

故园风物长如旧，松柏参天六月凉。岑寂北窗风雨夜，独吟诗句绕胡床。
答云甫程文
许月卿六（宋代）

一川风月有余地，万顷烟波无尽天，
蝶梦笑渠飞绿树，鸥盟了我钓鱼船。
何太中挽词二首
陈师道（宋代）

课最三川守，名成万石君。
平生欠一识，声烈即多闻。
兜率真归处，琴台只断云。
伤心今夜月，忍便到初坟。
斑竹夫人
方岳（宋代）

山谷青奴娱夜，秋崖斑媛专房。
尔定婕妤失笑，尔孙流落荒凉。
金陵杂兴二百首
苏泂（宋代）

宛转歌喉一串珠，玉人花貌更清姝。
明年东武南城唱，试觅源流定忆渠。
代妇人答
王十朋（宋代）

君勿题诗訾湘竹，君勿笑他儿女哭。人为钟情故生爱，夫妇相思乃常态。

为君飘荡太无根，两脸尽是思君痕。安得相依似双竹，长保千秋万秋绿。
题王家庄临水柳亭
白居易（唐代）

弱柳缘堤种，虚亭压水开。条疑逐风去，波欲上阶来。

翠羽偷鱼入，红腰学舞回。春愁正无绪，争不尽残杯。
游茅山五首 其三
卢挚（元代）

竹杪飞亭枕石泉，松坛香雾散茶烟。鸟声记得夜来雨，鹿梦惊回别有天。
夺锦标 杜鹃花
杨瑾华（清代）

新绿成荫，啼鹃声里，恰好花繁似锦。折向吟窗赏玩。

娇妒榴裙，艳过珊枕。念韶光易晚，恐春去、顿添新恨。

属东君、护惜芳华，莫使雨风摧损。

开遍枝头浓润，一片丹霞，又记鹤林仙境。烂漫千房挹露，宫烛凝光，晓阳留影。

愿朱颜久驻，占年年、三春好景。更朝来、掩映晶帘，暗助玉台新咏。
游甘露寺
谭宗浚（清代）

一峰藏竹底，竹外得天光。浅濑通鱼穴，空崖聚蜜房。

巾瓶添净契，蔬笋亦真香。携得山云返，城中作晚凉。
北行第九十五
文天祥（宋代）

游子无根株，世梗悲路涩。
关山雪边看，愁思胡笳夕。
过集湖德济庙用赵尉廉留题韵示周钦夫程彦游
王之道（宋代）

秋阳汎汎流清晖，帆腹不张旗脚垂。
灵祠输奂湖之麋，水天一色成玻瓈。
西轩爽垲高不危，凭栏下瞰群山卑。
鬼神亮我心无欺，风涛纵险夫何疑。
区区奔走劳驱驰，和光未免世俗随。
相逢一笑聊伸眉，明朝掺袂还东之。
萧曹有节未见奇，往往樵牧相鄙夷。
吾生倾否会有时，穷愁过眼无足悲。
绝句
邓春卿（宋代）

在巷愧无颜子志，过庐难称魏公心。
望尘不敢希潘岳，云满南山雪满簪。
喜经父制策第一 其二
孔平仲（宋代）

亲策贤良第一番，吾家羽翼蔚高骞。当时弃禄嫌民掾，此日登科胜状元。

四海望风期将相，双亲闻榜庆儿孙。台州已有公台兆，预约当行必践言。
风雨
范梈（元代）

风雨忽如此，空山方昼眠。故应为计拙，可复要人怜。

灯火乡村路，桑麻杜曲田。悠悠今视昔，把卷一茫然。
众举毗卢作僧正以诗勉之
韩维（宋代）

遇酒逢春触处春，白头相视若天伦。
须知丞相官仪重，不及琳宫自在人。
续西园咏木芙蓉后十五韵 其九
成鹫（清代）

榴火当轩暑气蒸，梅花开日又坚冰。四时最好凉秋节，几树幽花伴一僧。
白鹤词 其三
赵佶（宋代）

灵鹤翩翩下太清，玉楼金殿晓风轻。昂昂不与鸡为侣，时作冲天物外声。
雉山寺青罗阁
孙觌（宋代）

蛮村避谤三年过，野寺寻僧半日闲。小槛吹香花漠漠，断崖漱碧水潺潺。

桄榔叶底秋声满，柏子烟中午梦还。便拟买舟随钓叟，一蓑烟雨系沧湾。
余夙抱烟霞之癖每怀匡庐天台诸名胜心期长往
殷迈（明代）

但信有生似寄，始知无处非家。
往业难逃定数，妄想空自纷拿。
程泰之尚书挽词
陆游（宋代）

文古唐元结，经明汉仲舒。
三朝八座贵，千载九丘书。
早接游从末，常闻议论余。
死生今永诀，追恨寄声疏。
黄河夜泊
李流芳（明代）

明月黄河夜，寒沙似战场。
奔流聒地响，平野到天荒。
吴会书难达，燕台路正长。
男儿少为客，不辨是他乡。
西园小集后花下独坐有怀子才仍叠前韵 其二
尹继善（清代）

近赠芝兰种满除，巡檐采采孰相于。窗前鸟静间欹枕，竹里镫明夜读书。

见面难如千里外，论交喜在廿年余。小仓也仿栖霞意，闻又新添水一渠。
临终诗
滕茂实（宋代）

齑盐老书生，谬列王都官。索米了无补，从事敢辞难。

殊邻复盟好，仗节来榆关。城守久不下，川涂望漫漫。

俭辈果不惜，一往何当还。牧羊困苏武，假道拘张骞。

流离念窘束，坐阅四序迁。同来悉言归，我独留塞垣。

形影自相吊，国破家亦残。呼天竟不闻，痛甚伤肺肝。

相逢老兄弟，悼叹安得欢。金人自南归，得志鞍马间。

波澜卷大厦，一木难求安。世事宁有此，聊发我所存。

爵禄非所慕，金珠敢怀贪。就不违我心，渠不汗我颜。

昔燕破齐王，群臣望风奔。王蠋犹守节，燕人有甘言。

经首自绝脰，感槩今昔闻。未尝食齐禄，徒以世为民。

况我禄数世，一死何足论。远或死江海，近或死朝昏。

敛我不须衣，裹尸以黄幡。题作宋臣墓，篆字当深刊。

我室尚少艾，儿女皆童顽。四海无置锥，飘流倍悲酸。

谁当给衣食，使不厄饥寒。岁时一酹我，犹足慰我魂。

我魂亦悠悠，异乡寄沉冤。他时风雨夜，草木号空山。
赠刘太仆元瑞
王宠（明代）

江汉国之纪，南岳涵舂容。金晶走月窟，大泽蟠人龙。

刘公岂易得，磅礴秀所钟。本家江东将，铜虎册帝封。

奇才握锐颖，弱冠摧文锋。射策上玉堂，天子维孝宗。

龙姿古尧舜，千春会其逢。一麾出郎署，再历粤与雍。

岂惟甘棠茂，坐见俎豆龚。名高贝锦织，褫带还山农。

张敞起亡命，马援镇蛮邛。东山梦猿鹤，西徼来奔冲。

窥图伯禹穴，奠玉茅君峰。玄牝抱虚一，瑶华掇丰茸。

重离炳大角，衮职思弥缝。公望允嵂屼，台阶伫升庸。

权奇甲在腹，碨礧星罗胸。朗朗百间屋，森森千丈松。

天闲万騋牝，肃穆大辂从。卫文秉塞渊，和鸾舞嗈嗈。

秋高铁骑疾，猛士乘金墉。黄河控鸣镝，青海沉边烽。

经纶在名手，田野庇疏慵。
蝶恋花
吕渭老（宋代）

风洗游丝花皱影。碧草初齐，舞鹤闲相趁。短梦乍回慵理鬓。惊心忽数清明近。

逐伴强除眉上恨。趁蝶西园，不觉鞋儿褪。醉笑眼波横一寸。微微酒色生红晕。
挽叶倅二章
卫宗武（宋代）

死别喜生反，心亲恨迹赊。
交情金可断，粹德玉无瑕。
方拟来闻鹤，俄惊梦在蛇。
归藏重悲感，幸有子承家。
赠彭明微判官
郭祥正（宋代）

昔谒公家贤侍郎，一见许我能篇章。俸粳兵酒屡持送，时时解榻令登堂。

今喜清风传令子，回首亨衢脱双屣。北堂归养太夫人，水陆珍羞称甘旨。

深沈大第蟠蛇鳞，儿孙蓝绶何诜诜。有时宴喜列宾客，洞房粉黛桃花春。

玉指纤纤拂弦索，轻云凝碧罗衣薄。主人快意妾争妍，松上女萝知有托。

君不见景太傅，杀身本为功名误。又不见张舍人，朝为近侍夕为民。

古来宠辱亦如此，安用浮云缠此身。爱君进退真得所，不负青春领歌舞。

我方两鬓扑黄尘，梦寐江南思旧土。别君去，将拂衣，扁舟若渡历阳月，愿听新歌酩酊归。
春夜读书
陆游（宋代）

枉是儒冠遇太平，穷人那许共功名。
枯肠不饱三升稷，皓首犹亲二尺檠。
万世已为当去客，爱书更付未来生。
夜阑抚几愁无奈，起视离离斗柄倾。
牛渚矶
李白（唐代）

绝壁临巨川，连峰势相向。乱石流洑间，回波自成浪。
但惊群木秀，莫测精灵状。更听猿夜啼，忧心醉江上。
上巳游显亲寺题其壁 其二
方岳（宋代）

松房小小雨留客，竹径深深鸟唤人。烂醉不知三月暮，等閒又是一年春。
王尚食知凤翔
杨亿（宋代）

露冕分忧辍近班，朝阳鸣凤古岐山。
三刀吉梦频为郡，駟马高车又出关。
宴客羽觞那有算，题诗彩笔莫教闲。
将坛义府平生事，早立边功振凯还。
夏初临 杜鹃花同云臣赋
陈维崧（清代）

昨夜枝头，问谁啼血，洒来并入花丛。纵使春归，也须偷注殷红。

为伊细数行踪。记乡关、栈阁千重。曾随花蕊，葭萌驿前，一路飘蓬。

淡烟粉水，斜月绵州，华阳士女，蜀国丝桐。便为花鸟，魂犹恋此安穷。

欲拜低头，最怜他、姓氏相同。莫愁浓。溪山此间，不异新丰。
淡黄柳·空城晓月
姜夔（宋代）

空城晓月。吹入垂杨陌。马上单衣寒恻恻。看尽鹅黄嫩绿，都是衣南旧相识。正岑寂。明朝又寒食。强携酒、小桥宅，怕梨花落尽成秋色。燕燕飞来，问春何在，唯有池塘自碧。
谒忠简公祠饯长子用宾赴池郡二首 其一
岑万（明代）

江间片石最称雄，莲宇璇房岛屿中。别酒却缘催解缆，老怀浑似逐飞蓬。

风随乌鹊凉生袂，雨洗银河色映空。期汝策名原不细，文溪吾土有高风。
阳能卿过宿孟山庵中 其一
胡直（明代）

稚阳回淑景，旷原汎初旭。曾无车马喧，迟此求羊躅。

忽有素心人，眷然慰幽独。及辰相游遨，结托同春服。

冲襟期邃古，宁与尘氛逐。疑义邀共析，发篇时来续。

广步并林塘，听禽出幽谷。至乐超名迹，世訾焉所局。

得君何翛然，乘风共沂浴。
次允杰五首
许月卿（宋代）

相鹤先经古罕俦，一诗檃括尔才优。
云天杳杳仙骐騪，蓬海茫茫我楫舟。
赴陇光荣空似凤，乘轩浩荡不如鸥。
渊材多事添烦恼，一夜胎仙频倚楼。
颍国庞公挽词
李师中（宋代）

独立无朋但任真，不持身势掩君亲。
若将坤体论臣道，公是朝廷第一人。
迎神词
黄应龙（宋代）

真人福地金庭宫，身佩含景苍精龙。
坐朝五岳位显宗，威仪卫从行虚空。
杳眇浊世尘溟濛，神符道契浮丘公。
英爽莹澈表里融，倏忽飞驭凌刚风。
凤凰承翼声雝雝，胎仙舞导游方蓬。
帝闵赤子颠厓中，旱乾水溢瘝谁恫。
分司百灵前丰窿，琼台琳宇环奇峰，时驾玉辂沧溟东。
迩来烈日势蕴隆，稻田若枯病我农。
字民所觊惟年丰，九关虎守呼莫从。
高真慈念亟感通，天瓢一洒神马騣。
嘉惠千里成天工，灵贶亿载垂无穷。
重游英州碧落峒
余靖（宋代）

幽景前贤恨到难，泉声清浅出岩间。
区区宦路重来此，尘世难逢特地闲。
残雪未消次择之韵
朱熹（宋代）

脚底悲风舞冻鸦，此行真是蹑苍霞。仰头若木敷琼蕊，不是人间玉树花。
桃源行
元德明（金朝）

山中三月山桃开，红霞烂漫无边涯。山家藏春藏不得，落花流水人间来。

忆昔携家窜岩谷，秦人半向长城哭。回头尘土失咸阳，矰弋徒劳羡鸿鹄。

冬裘夏葛存大朴，小国寡民皆乐俗。昼永垣篱鸡犬閒，春晴门巷桑榆绿。

渔郎偶到本无心，仙境何缘得重寻。今日武陵图上看，唯见云林深复深。
酆都观
晁公武（宋代）

胜绝平都观，盘纡石磴长。
崇岗虎蹲踞，古柏雁分张。
殿阁刚风外，轩墀灏气旁。
烟华迎碧瓦，云叶覆雕墙。
古有神仙术，能齐日月光。
升腾继黄老，烜赫数阴王。
采药岩峦秀，烧丹井灶香。
采云生洞穴，白昼上穹苍。
陈迹今犹在，咸云实不亡。
碑铭余汉魏，像设自齐梁。
仙骑霜毛洁，胎禽雪羽翔。
豪商供香火，骚客斗篇章。
顾我趋行殿，寻真到静坊。
遗文观翠琰，隐诀悟青囊。
傥解交龙虎，终能翳凤凰。
定纡苍玉佩，径入白云乡。
却忆求轻举，相传笑彼狂。
李君炬丹石，韩子服硫黄。
雅欲同南极，俄惊葬北邙。
古今垂炯戒，服饵要周防。
却老宁无策，怡神别有方。
不须纨与素，但可举清觞。
庆春泽 安宁元夕
杨慎（明代）

鱼市笙歌，螳川灯火，又看滇海元宵。剪剪轻风，绮罗十里香飘。

元云影罩冰壶地，人家在、月户星桥。恣经过、一刻千金，玉漏迢迢。

柳金梨雪催春早，叹他乡异节，回首魂销。今夜相思、玉人何处吹箫。

锦江烟水迷归望，绿琴心愁恨慵调。梦回时、酒醒灯昏，月转梅梢。
荔子
曾几（宋代）

异方风物鬓成斑，荔子尝新得破颜。
兰蕙香浮襟解后，雪冰肤在酒酣间。
绝知高味倾瑶柱，示觉丰肌病玉环。
似是看来终不近，寄声龙目尽追攀。
梅花十咏·半谢
张至龙（宋代）

旋随琼霙飞，绕我茆屋角。
结子意渐浓，岂为羌管落。
白苧 早秋饮蘧庵先生宅隔墙闻弦索声
陈维崧（清代）

淡银河，映缸面，红鳞微白。蕉轩梧径，雅称秋晴寂历。

更蒙茸、幽梧杂卉遍狼籍。快意尽樽前，休苦问、战旗消息。

日没杯阑，再向空阶布席。有万斛西风，把小墀都拭。

疑惑。几层薜荔，一带缭垣，何来递响，高下玲珑之极。

久知是隔院，檀槽低摘。凄凄四座，似芦梧枫叶，浔阳夜舶。

惹得今宵，无数吟蛩，墙下于邑。并入哀丝，倍作凉飙激。
清明
胡仲参（宋代）

杯酒浓浇垅上春，东风吹起纸灰尘。
可堪肠断中原路，草掩芒丘不见人。
拟洛下分题
释智圆（宋代）

文石酒杯良匠凿顽璞，
为杯异彩存。云蒸犹有润，
藓駮已无痕。静爱如冰洁，
闲怜似玉温。野民便古质，
长把近窪罇。
快哉亭朝暮寓目二首之二
贺铸（宋代）

积潦际危堞，登临西照中。
苔衣罥白羽，槐荫悬青虫。
不浅胡床兴，无多团扇功。
目穷犹起羡，演漾一渔篷。
阿滥堆 其二
李之仪（宋代）

年来未觉壮心摧，昨夜偏伤三弄梅。不惯离家遽如许，自然昏眼亦慵开。

萧条寂寞思樗荫，细绎华严谢劫灰。少味童山莫分别，直须真峭比离堆。
吊厓山三首 其三
林皋（明代）

占城一往竟何如，漫道宋人儒术迂。拚得海陵身一死，不妨长讲意诚书。
赠高髼仙
邱云霄（明代）

志士如鸿雁，冥飞谢世樊。春山迟午梦，白日倒青樽。

桑合衡门隐，花深覆径昏。扫云情亦懒，散发道长尊。
送曹德昭入掾中台
吴克恭（元代）

孟秋高飙荡焱热，太白当头映佳月。天地始肃禾乃登，长歌送君思激烈。

青骢马肥青刍秣，公子为郎亦材杰。台端象贤重耳目，天边北斗司喉舌。

大夫抗礼丞相前，掾曹执法俱才贤。栖乌在庭柏树古，元气旁礴云苍然。

鲁公葛藟方绵绵，金钟玉磬两在县。快哉此行视京秩，清庙之瑟朱丝弦。

故人沦落江海边，为君一诵《秋水》篇，请君直上穷河源。
题庵壁
陆游（宋代）

万里东归白发翁，闭门不复与人通。
绿樽浮蚁狂犹在，黄纸栖人梦已空。
薄技徒劳真刻楮，浮生随处是飞蓬。
湖边吹笛非凡士，傥肯相从寂寞中？
李苏州遗太湖石奇状绝伦因题二十韵奉呈梦得、乐天
牛僧孺（唐代）

胚浑何时结，嵌空此日成。掀蹲龙虎斗，挟怪鬼神惊。

带雨新水静，轻敲碎玉鸣。搀叉锋刃簇，缕络钓丝萦。

近水摇奇冷，依松助澹清。通身鳞甲隐，透穴洞天明。

丑凸隆胡准，深凹刻兕觥。雷风疑欲变，阴黑讶将行。

噤z9微寒早，轮囷数片横。地祇愁垫压，鳌足困支撑。

珍重姑苏守，相怜懒慢情。为探湖里物，不怕浪中鲸。

利涉馀千里，山河仅百程。池塘初展见，金玉自凡轻。

侧眩魂犹悚，周观意渐平。似逢三益友，如对十年兄。

旺兴添魔力，消烦破宿酲。媲人当绮皓，视秩即公卿。

念此园林宝，还须别识精。诗仙有刘白，为汝数逢迎。
题心畬秋园杂卉册子 其三
陈曾寿（清代）

天怜误认晚晴时，立尽斜阳欲去迟。碧榭朱栏成永忆，金风玉露最相知。

无心采佩援琴操，终古芳香托楚辞。休问中情荃察否，向来恩怨总迷离。
偈颂三十首
释慧晖（宋代）

吾门广大，从古难入。
徒展两脚，不蹈阶级。
元非宫内，岂得建立。
西楼
曾巩（宋代）

海浪如云去却回，北风吹起数声雷。
朱楼四面钩疏箔，卧看千山急雨来。
题少述望海楼
陈襄（宋代）

百尺楼头水际天，楼东直与海相连。
江山气古南朝后，风物神相北固前。
沙鸟晴栖甘露月，布颿时度广陵烟。
何年乞得丹阳守，来此登临养浩然。
谒金门·风乍起
冯延巳（五代）

风乍起，吹皱一池春水。闲引鸳鸯香径里，手挼红杏蕊。
斗鸭阑干独倚，碧玉搔头斜坠。终日望君君不至，举头闻鹊喜。
踏莎行
杜安世（宋代）

嫩柳成阴，残花双舞。尘消院落新经雨。洞房深掩日长天，珠帘新有沈烟度。

夜梦凄凉，晨妆薄注。香肌瘦尽宽金缕。到头终是恶因缘，当初只被多情误。
如梦令
赵崇（宋代）

日日酒围花阵。画阁红楼相近。残月醉归来，长是雨羞云困。低问。低问。独自绣帏睡稳。
献汉南樊尚书
孟郊（唐代）

天下昔崩乱，大君识贤臣。众木尽摇落，始见竹色真。

兵势走山尽，阳光潜埃尘。心开玄女符，面缚清波人。

异俗既从化，浇风亦归淳。自公理斯郡，寒谷皆变春。

旗影卷赤电，剑锋匣青鳞。如何嵩高气，作镇楚水滨。

云镜忽开霁，孤光射无垠。乃知寻常鉴，照影不照神。
齐雩祭歌 青帝 二
谢朓（南北朝）

景阳阳。
风习习。
女夷歌。
东皇集。
晓意
张耒（宋代）

城头清角已三奏，树间眠鸠方一鸣。
风霜凄紧雁南向，星河横斜天左倾。
待旦枕戈无怨敌，将朝盛服非公卿。
不如衲被蒙头睡，直到东窗海日生。
凉州郊外游望
王维（唐代）

野老才三户，边村少四邻。婆娑依里社，箫鼓赛田神。

洒酒浇刍狗，焚香拜木人。女巫纷屡舞，罗袜自生尘。
梅花喜神谱·欲谢一十六枝
宋伯仁（宋代）

一梦在人间，东风吹不觉。
庄周鸿冥冥，胡恋花枝巧。
雪
黄淮（明代）

几度冲寒候早朝，锦衣光彩照璚瑶。于今客里愁如积，不共冰花向日消。
同君俞、季永步至普济寺，晚泛西湖以归，得
杨万里（宋代）

西湖虽老为人容，不必花时十里红。
卷取郭熙真水墨，枯荷折苇小霜风。
晚春严少尹与诸公见过
王维（唐代）

松菊荒三径，图书共五车。
烹葵邀上客，看竹到贫家。
鹊乳先春草，莺啼过落花。
自怜黄发暮，一倍惜年华。
曲江春霁
刘驾（唐代）

宿雨洗秦树，旧花如新开。池边草未干，日照人马来。

马蹄踏流草，渐渐成尘埃。鸳鸯不敢下，飞绕岸东西。

此地喧仍旧，归人亦满街。
颂一百则
释重顯（宋代）

日面佛，月面佛，
五帝三皇是何物。二十年来曾苦辛，
为君几下苍龙窟。屈堪述明眼，
衲僧莫轻忽。
初夏田居偶言
施渐（明代）

乞身去贱吏，荣慕非所关。
此形谅偶寄，乘委须共还。
田间理初谅，谅毕仍自闲。
颓罂惜无酒，开尊聊怡颜。
高禽迎新枝，轻云投前山。
俯仰一如此，勿云时命慳。
道中未开木杏花
王周（宋代）

粉英香萼一般般，无限行人立马看。

村女浴蚕桑柘绿，枉将颜色忍春寒。
高士咏 其三十四 商山四皓
吴筠（唐代）

万方厌秦德，战伐何纷纷。四皓同无为，丘中卧白云。

自汉成帝业，一来翼储君。知几道可尚，隐括成元勋。
吴潘二台官以直言左迁董夕郎亦以荐贤之故相
胡仲弓（宋代）

三凤高飞挽不留，辕驹仗马转堪羞。
明朝封事排阊阖，公认从来在士流。
杂咏一百首·宜臼
刘克庄（宋代）

莫观于父子，天性有时移。
竟以妇为厉，空令传作诗。
送程给事知越州
元绛（宋代）

四十年来出处同，交情偏见岁寒中。
相先各上青云路，斗在俱为白发翁。
万里厌劳方稍稍，一麾乘兴又怱怱。
清风冠剑辞仙殿，流水旌旗下越宫。
山半楼台迎日动，帐前铙鼓入秋雄。
因君更忆蓬莱雪，不觉吟魂过剡东。
次韵酬朱昌叔五首
王安石（宋代）

去年音问隔淮州，百谪难知亦我忧。
前日杯盘共江渚，一欢相我岂人谋。
山蟠直渎输淮口，水抱长干转石头。
乘兴舟舆无不可，春风从此与公游。
临江仙 其一 同纫兰四妹作，即呈雪兰大姊、蘅芳、蓉岑两妹，并怀顾羽素表妹，无锡王畹兰五妹
杨芸（清代）

记得深闺邀女伴，相逢又早初春。愔愔小语伴黄昏。

茶烟青绕榻，帘影绿于云。

行向花阴同觅句，擘笺细写回文。最怜小妹太憨生。

戏拈双蛱蝶，替样画罗裙。
句
潘大临（宋代）

两屐上层楼，一目略千里。
过旁罗见灵山
赵蕃（宋代）

过得旁罗上下滩，望中青出是灵山。
三年此地四来往，老矣向渠成厚颜。
答杨辛一君重阳对雨见寄
韩维（宋代）

秋风吹雨入荒城，城下篱边菊艳明。
佳节相从平日事，新诗遥寄故人情。
浮沉保宦非吾愿，俯仰流年只自惊。
早晚郊扉收退迹，南陌北陌重逢迎。
水舂
王猷（南北朝）

水晶仙子下凡间，曾向滩头弄佩环。何处深闺遥借杵，却赢心力整双鬟。
怀陈子敬王子仁
钱惟善（元代）

倦游年少滞江南，忧患惊心百不堪。韶海有人遗白葛，洞庭无客寄黄甘。

凉风拂衽听喉啭，夜雨移灯覆手谈。寂寞岁寒梅共我，月明索笑碧云檐。
游玉泉山寺和夫子作 其二
吴兰畹（清代）

万籁肃群虑，苍凉梵宇开。高歌动日月，虚壑隐风雷。

断碣空陈迹，妆楼胜劫灰。灵岩秋寂寂，遗恨没蒿莱。
偶成
韩淲（宋代）

老身何计可飞腾，收敛精神过此生。耿耿自温诚自遣，栖栖无乃类无成。

湖山放浪惭真隐，朝市低回亦强荣。随分官曹了饥渴，小楼听雨晚风清。
归去乐
胡天游(元)（元代）

归去乐，蜀道崔嵬天一角。
青泥百折费跻攀，滟滪翻空波浪恶。
呜呼朝避长蛇夕猛虎，干戈满眼归何所？
青山云一坞图
贡性之（元代）

青山青，青欲断，青山断处云如幔。人家深住坞东头，刚被云遮一多半。

山兮云兮窅莫分，鸡犬遥隔云中闻。有时随风或凌乱，长日与山相吐吞。

城中车马多如织，没马红尘深几尺。只有富贵解留人，且与云山未曾识。

吁嗟山中人，梦忆云中君。卷舒随所适，放浪由天真。

我昔西游登五老，五老诸峰插晴昊。酒酣放歌谪仙句，拟共云松结巢好。

江郎自是青云姿，按图笑索云山诗。从来知尔出山去，为雨为霖当及时。
依韵和达守徐郎中见寄
强至（宋代）

铙鼓鸣船送出都，中间不奉一行书。荷公恩礼无时薄，接物襟怀似旧虚。

久别近参元帅幕，相逢屡枉使君车。诗筒自附西来驿，那要烟波双鲤鱼。
送僧东归
释元肇（宋代）

欲作庐山去，幡然兴已收。故乡一夜梦，明月两中秋。

落叶堆寒色，孤帆挂远愁。不知从此后，谁上仲宣楼。
游五岳观寄邻几圣俞
刘敞（宋代）

五岳神仙境，可闻不可攀。安知采真游，近在都城间。

楼观横飞云，虎豹司重关。车马自兹止，始觉非人寰。

层波涨沧溟，参差出三山。金银丽宫阙，日月相循环。

东来复几时，花草纷斑斑。长杨垂轻丝，若委千髻鬟。

氛埃无由及，鱼鸟相与閒。造适不自知，忽如脱沈瘝。

那得窥壶中，逍遥去尘阛。主人自瑶杯，劝客流霞殷。

此中可遗老，岂独聊忘还。嗟嗟二三子，世路迷险艰。

流光竞奔走，俯仰移朱颜。谁肯委俗纷，相从解朝班。

濯君冠与缨，春谷水潺潺。
杂兴（三首）
周鼎（明代）

月出山疑欲雪，夜凉天易成秋。
老去还能觅句，兴来何必登楼。
夜宿天池月下闻雷
王守仁（明代）

昨夜月明峰顶宿，隐隐雷声在山麓。
晓来却问山下人，风雨三更卷茅屋。
呈聚伯沈座师 其二
韩韬（明代）

剑古螭头脱，年深玉匣藏。不因君拂拭，何得露光芒。
子用惠鱼四轴以诗谢之
王炎（宋代）

四幅溪藤任卷舒，管城幻出化龙鱼。
风雷定似梭飞走，莫误呼儿觅素书。
乌夜啼
程垓（宋代）

杨柳拖烟漠漠，梨花浸月溶溶。吹香院落春还尽，憔悴立东风。

吹道芳时易见，谁知密约难通。芳园绕遍无人问，独自拾残红。
彭及之邀吴仲源杨公济与某夜会望湖楼独某后
强至（宋代）

诸公爱月欲狂颠，脚踏花栏手襞笺。
那作常时挥彩笔，直须飞句上青天。
岂无剧笑惊山叟，应有妍词调水仙。
独我清宵尘滓甚，乱蚊声里汗肤眠。
绝句
刘涣（宋代）

白玉搔头金步摇，春衫红胜海棠娇。
只因记得当年事，重到桃花第四桥。
诗集传序
朱熹（宋代）

或有问于余曰：“诗何谓而作也？”余应之曰：“‘人生而静，天之性也；感于物而动，性之欲也。’夫既有欲矣，则不能无思；既有思矣，则不能无言；既有言矣，则言之所不能尽而发于咨嗟咏叹之余者，必有自然之音响节奏，而不能已焉。此诗之所以作也。”

曰：“然则其所以教者，何也？”曰：“诗者，人心之感物而形于言之馀也。心之所感有邪正，故言之所形有是非。惟圣人在上，则其所感者无不正，而其言皆足以为教。其或感之之杂，而所发不能无可择者，则上之人必思所以自反，而因有以劝惩之，是亦所以为教也。昔周盛时，上自郊庙朝廷，而下达于乡党闾巷，其言粹然无不出于正者。圣人固已协之声律，而用之乡人，用之邦国，以化天下。至于列国之诗，则天子巡狩，亦必陈而观之，以行黜陟之典。降自昭、穆而后，寖以陵夷，至于东迁，而遂废不讲矣。孔子生于其时，既不得位，无以行帝王劝惩黜陟之政，于是特举其籍而讨论之，去其重复，正其纷乱；而其善之不足以为法，恶之不足以为戒者，则亦刊而去之；以从简约，示久远，使夫学者即是而有以考其得失，善者师之，而恶者改焉。是以其政虽不足行于一时，而其教实被于万世，是则计之所以为者然也。”

曰：“然则国风、雅、颂之体，其不同若是，何也？”曰：“吾闻之，凡诗之所闻风者，多出于里巷歌谣之作。所谓男女相与咏歌，各言其情者也。虽《周南》《召南》亲被文王之化以成德，而人皆有以得其性情之正，故其发于言者，乐而不过于淫，哀而不及于伤，是以二篇独为风诗之正经。自《邶》而下，则其国之治乱不同，人之贤否亦异，其所感而发者，有邪正是非之不齐，而所谓先王之风者，于此焉变矣。若夫雅颂之篇，则皆成周之世，朝廷郊庙乐歌之词：其语和而庄，其义宽而密；其作者往往圣人之徒，固所以为万世法程而不可易者也。至于雅之变者，亦皆一时贤人君子，闵时病俗之所为，而圣人取之。其忠厚恻怛之心，陈善闭邪之意，犹非后世能言之士所能及之。此《诗》之为经，所以人事浃于下，天道备于上，而无一理之不具也。”

曰：“然则其学之也，当奈何？”曰：“本之二《南》以求其端，参之列国以尽其变，正之于雅以大其规，和之于颂以要其止，此学诗之大旨也。于是乎章句以纲之，训诂以纪之，讽咏以昌之，涵濡以体之。察之情性隐约之间，审之言行枢机之始，则修身及家、平均天下之道，其亦不待他求而得之于此矣。”

问者唯唯而退。余时方集《诗传》，固悉次是语以冠其篇云。

淳熙四年丁酉冬十月戊子新安朱熹书。
齐天乐 游塔影园谒白公祠
姚燮（清代）

玉山金谷埋秋草，荒凉几家池苑。太守湖山，词仙洞府，画曲年年霏软。

龟帘夕卷。尽花气云扶，月眉漪剪。读曲心情，隔波撩得柳枝乱。

嬉春三两俊侣，雀钗斜堕鬓，苔角寻遍。竹泪青衫，樱歌素口，莫惹旧魂凄断。

东风宛转。逗人语烟梢，塔铃天半。鸥影阑干，泛来诗梦远。
白莲
路秀贞（清代）

雨过暗闻香，凌波试淡妆。珊珊仙袂冷，鸥梦伴银塘。
旅寓岑寂中园丁送花四品因赋五绝
杨公远（宋代）

玉蕊花开触处芳，甆瓶安顿细平章。
怕渠不肯梅花弟，能趁春风七里香。
鹿耳春潮
褚禄（清代）

天然形胜待潮生，鼙鼓逢逢望欲惊。正是桃花春破浪，俨然瀛岛雨翻城。

当时窃国悲浮瘴，此日长年认荡缨。竞说王师平寇日，海门如雪势峥嵘。
和陶读山海经十三首韵送机简堂自景星岩再住
吴芾（宋代）

吾邑多缁徒，浩浩若云海。
大机久已亡，赖有小机在。
乃更与一岑，纯全两无悔。
堂堂二老禅，海内共期待。
题赵仲穆山水图歌
黄玠（元代）

远山如涌波，近山如积石。远近千万山，峥嵘起寒碧。

赤甲白盐江影空，青天芙蓉五老峰。野桥村路独归客，耳边彷佛东林钟。

沧浪老人唱歌处，日暮停篙倚江树。倒桃笠子渔竿头，隔水高楼访谁去。
见梅
黄庚（元代）

孤根偷转一分阳，枝北枝南次第芳。
照水晓妆冰镜冷，横空雪树冻云香。
未成林实调金鼎，先占春魁伴玉堂。
因忆西湖林处士，年年觅句为伊忙。
寄上制使贾端明二首 其一
释元肇（宋代）

洛阳声贾自传胪，三十专城总要涂。黄鹤楼中纳云梦，碧油幢要重江都。

争誇国士无双杰，堪对琼花独一株。王事只消谈笑了，好吟佳句继欧苏。
戏远大师
许景衡（宋代）

庐阜远公真好事，白莲社里尽高才。师今更不曾沽酒，底事渊明日日来。
赞华长老真
释绍昙（宋代）

华胄兮天随故家，清名兮应庵再来。
穷教兮佛陇精华，逃禅兮苏州思獃。
爱梅兮冰雪襟怀，结茅兮泉石亭台。
搜吟兮西湖巧裁，好客兮东合大开。
乐归隐兮百鸟衔花，尸净土兮九莲夺胎。
瞻遗像兮瑶林琼树之葩，挺孙枝兮雕梁画栋之材。
题云津书屋
杨爵（明代）

江南书屋号云津，千卷万卷皆非新。读书谁解书中意，我识刘非家传真。

积德先世有贤哲，认得孔颜不是贫。开基不肯买附郭，惟以典籍贻后人。

精一肇自唐虞初，此是古人心上书。后来读者失其要，一生辛勤类蠹鱼。

人心原是书之本，会寻真趣便能虚。心书与道相忘处，身居天下之广居。

吾闻陋巷颜非子，耕莘伊老翁，学发孔圣蕴，德与昊天同。

道业千年昭宇宙，孰非昔人读书功。继述远将源流挹，独立今见水部公。

匡时不恤触危机，振拔真有古人风。正气虽由衡岳降，修为要自云津中。

秦中鄙人愿学步，蔓草安得比长松。嗟我东南有心事，耿耿日夜望苍穹。

国恩诏许释狂罪，扁舟同过吕梁洪。随君得拜汉高帝，豁然开我此心蒙。
和遥见归舟
宋祁（宋代）

帆在天边客倚楼，此时相望最离忧。
星槎路远迷全影，绣被香遥认半讴。
不见鲛盘休坠涕，莫逢莲叶更障羞。
石城艇子知非是，始信无愁果有愁。
自作挽词
秦观（宋代）

婴衅徙穷荒，茹哀与世辞。
官来录我橐，吏来验我尸。
藤束木皮录，槁葬路傍陂。
家乡在万里，妻子天一涯。
孤魂不敢归，惴惴犹在兹。
昔忝柱下史，通籍黄金闺。
奇祸一朝作，飘零至於斯。
弱孤未堪事，返骨定何时。
修途缭山海，岂免从闍维。
荼毒复荼毒，彼苍那得知。
岁冕瘴江急，鸟兽鸣声悲。
空蒙寒雨零，惨淡阴风吹。
殡宫生苍藓，纸钱挂空枝。
无人设薄奠，谁与饭黄缁。
亦无挽歌者，空有挽歌辞。
过三山寺
唐彦谦（唐代）

三山江上寺，宫殿望岧峣.石径侵高树，沙滩半种苗。

一僧归晚日，群鹭宿寒潮。遥听风铃语，兴亡话六朝。
庭草
陆游（宋代）

阶前西风摇百草，郁郁逢秋殊未槁。
雪霜要当次第来，恰似人生怕衰老。
百草荣悴则有时，人於养生当自知。
金丹九转傥未办，简歛冲默真吾师。
摄调小失岂遽死，二竖眉諯先溢喜。
但令神气常守形，莫畏梦中呼起起。
宜人杨氏挽词
楼钥（宋代）

里閈依杨氏，年家托郑门。
升堂从壮岁，择婿得贤孙。
妇德仪中壶，阴功燕后昆。
尤怜吾女子，流涕说慈尊。
送石谦伯就许襄阳辟
许及之（宋代）

襄阳耆旧流风在，幕府文书并省馀。勿以脩涂愁泛宅，不妨胜省憩安舆。

碑存岘首堪怀古，诗忆槎头匪为鱼。万里功名从此始，勉旃声价百砗磲。
孤馆深沉 赠钱青瑟较书
吴绮（清代）

寻常梳掠双红晕，午起心情犹困。生怕有人来，分付鹦哥口儿困。

摊书小阁闲像并，笑把紫微低问。闻道也遭嗔，何事依旧耽花恁。
秋热忆旧游二首
刘克庄（宋代）

塞上秋光冷似冰，当年豪举气凭陵。
打球不用炎方马，按猎初凭异国鹰。
山寨凄凉闻戌鼓，水村摇落见渔灯。
而今病暍茅檐底，追记犹堪洗郁蒸。
子春再约避暑和樊子思韵
程公许（宋代）

忧端引起鬓丝长，喜报梁州复故疆。相约杨园舒野步，频呼竹叶沃刚肠。

飕飕翠筱风生槛，滟滟红蕖水满塘。剩殖芳荣好看客，春风勿吝费除堂。
游罗浮和邹右辖四首 其二 青霞洞
庞嵩（明代）

涧路倚天斜，穿林破晓霞。空中楼阁见，阶左药苗赊。

入室惭窥奥，开门喜到家。幸逢传道叟，相对碧桃花。
凝祥三首
张耒（宋代）

斋祠太一馆清真，望秩名山固有神。
斜日苑门人不到，灵风自扫石床尘。
资福训童行颂 其十三
释怀深（宋代）

廊下逢僧深问讯，门前遇客要相呼。出家使态宜谦让，莫似愚人礼数无。
和士特栽果十首·枇杷
刘子翚（宋代）

万斛金凡缀树稠，遗根汉苑识风流。
也知不作清时瑞，朽腐那关故主忧。
送别钱起
戴叔伦（唐代）

阳关多古调，无奈醉中闻。归梦吴山远，离情楚水分。

孤舟经暮雨，征路入秋云。后夜同明月，山窗定忆君。
偈十首
释慧晖（宋代）

人间无佛时，早是如来机。
世界无尘境，新看深妙奇。
若具此眼，便人天师。
忽有这汉，何用拟议。
周尧夫主管挽章
吕祖谦（宋代）

五柳传觞地，风流魏晋前。
曾探孝先笥，惯坐广文毡。
身世浑如梦，功名莫问天。
从今风雪夜，不上剡溪船。
和苏养直题孙郎中扶疏堂二首
曹勋（宋代）

白项鸦儿趁晓啼，梢梢寒柳出疏篱。
未飞腊雪连天白，且看江云四面垂。
寄题黄氏閒宴阁
胡宿（宋代）

翚飞迢递拂秋槎，宴坐尘清道有芽。五叶对僧谈妙果，一枪留有试真茶。

檐前暮景沈归鸟，窗外晨晖泛早霞。衍箧文多休寄傲，月间芳桂正窅窊。
别程公辟给事
秦观（宋代）

人物风流推镇东，夕郎持节作元戎。
樽前倦客刘师命，月下清砍盛小丛。
裘弊黑貂霜正急，书传黄犬岁将穷。
买舟江上辞公去，回首蓬莱梦寐中。
玉楼春
刘清夫（宋代）

柳梢绿小眉如印。乍暖还寒犹未定。惜花长是为花愁，殢酒却嫌添酒病。

蝇头蜗角都休竞。万古豪华同一尽。东君晓夜促归期，三十六番花递信。
规公业在净名得甚深义仆近获顾长康月宫真影…以屈瞻礼
李群玉（唐代）

五浊之世尘冥冥，达观栖心于此经。但用须弥藏芥子，

安知牛迹笑东溟。生公吐辩真无敌，顾氏传神实有灵。

今日净开方丈室，一飞白足到茅亭。
送僧归筠
释德洪（宋代）

西津渡口唐朝寺，到眼潇湘餍饫看。谁遣松声环坐榻，更令岳色堕栏干。

君如鸟倦今知返，我与鸥盟久已寒。想见若耶溪上路，正尝卢橘带甘酸。
酒罩
王安礼（宋代）

妙绝因心匠，华堂此集英。轻尘避绿蚁，密影占香琼。

醉有陶彭泽，狂如阮步兵。瓮头篱菊下，弃掷任纵横。
有瞩
韩偓（唐代）

晚凉闲步向江亭，默默看书旋旋行。风转滞帆狂得势，

潮来诸旋寂无声。谁将覆辙询长策，愿把棼丝属老成。

安石本怀经济意，何妨一起为苍生。
怀友
陆游（宋代）

酒家旗下分携久，山驿灯前感慨频。
人事已随双鬓改，柳条又见一年新。
巫山云
李时行（明代）

十二峰头映晚晖，非烟非雾转霏微。因风吹入襄王梦，带雨乱飘神女衣。

野树影中寒不散，啼猿声里湿还飞。不知秋去天如洗，万里悠悠何处归。
病起
彭汝砺（宋代）

抱疾漳滨久，衰颜一倍增。发疏簪不稳，足蹇杖难凭。

身病他何欲，家贫去不能。世缘知不早，今日似缠藤。
走笔送王省干
员兴宗（宋代）

秦树青冥马首来，路逢双剑倚天开。江山细入骚人眼，好带诗囊古锦回。
鸳鸯篇
陈子昂（唐代）

飞飞鸳鸯鸟，举翼相蔽亏。俱来绿潭里，共向白云涯。

音容相眷绿，羽翮两逶迤。蘋萍戏春渚，霜霰绕寒池。

浦沙连岸净，汀树拂潭垂。年年此游玩，岁岁来追随。

凤凰起丹穴，独向梧桐枝。鸿雁来紫塞，空忆稻粱肥。

乌啼倦依托，鹤鸣伤别离。岂若此双禽，飞翻不异林。

刷尾青江浦，交颈紫山岑。文章负奇色，和鸣多好音。

闻有鸳鸯绮，复有鸳鸯衾。持为美人赠，勖此故交心。
杨行密疑冢
赵滂（宋代）

荒郊石羊眠不起，枯冢累累各相似。
海陵冤骨无人收，岂有儿相来擘纸。
几堆空土效曹瞒，百战江南帝徐李。
龙山突兀表忠祠，至今父老思钱氏。
暑不杂兴
方岳（宋代）

白鸥吾有一日雅，畴昔见之相与亲。
沧浪忽欲从此逝，嗔我手揖无诗人。
吴左律师
颜度（宋代）

前辈高标说与谁，孤峰顶上路途迷。
如今一向随流去，逐队成群步步低。
小园
易士达（宋代）

小园名涉趣，趣不在园花。
乐水撑孤艇，爱山乘小车。
浅深随种艺，红紫任交加。
胸次藩篱剖，八荒同一家。
绿萼香梅十树咸淳间自内前
舒岳祥（宋代）

缟衣黄里绿云跗，仙家结束来天隅。承平故态今尚尔，流落空山成叹吁。

莫对此花被渠恼，惜花情重人先老。多少当时似玉人，埋没沙场随塞草。

杳杳宫车去不回，上林雁过无书到。内园今更不堪看，蝶废蜂休日易昏。

玉砌无人寒兔入，觚棱栖草野鸱蹲。黍离麦秀今如此，岂为梅花故断魂。
西江月·妄想不须强灭
张伯端（宋代）

妄想不须强灭，真如何必希求。本源自性佛齐修。迷悟岂拘先后。

悟则刹那成佛，迷则万劫沦流。若能一念契真修。灭尽恒沙罪垢。
久雨有怀曾宏甫
曾几（宋代）

欲访溪山老，无如此雨何。
一春判弃置，十日断经过。
灯火相看放，莺花即浙多。
晴暄如有意，数数上南坡。
夜闻蟋蟀
陆游（宋代）

布谷布谷解劝耕，蟋蟋蟀蟀能促织。州符县帖无已时，劝耕促织知何益。

安得生世当成周，一家百亩长无愁。绿桑郁郁暗微径，黄犊叱叱行平畴。

荆扉绩火明煜煜，黍垄馌饭香浮浮。耕亦不须劝，织亦不须促。

机上有馀布，盎中有馀粟。老翁白首如小儿，鼓腹击壤相从嬉。
解连环·孤雁
张炎（宋代）

楚江空晚。怅离群万里，恍然惊散。自顾影、欲下寒塘，正沙净草散，水平天远。写不成书，只寄得、相思一点。料因循误了，残毡拥雪，故人心眼。
谁怜旅愁荏苒。谩长门夜悄，锦筝弹怨。想伴侣、犹宿芦花，也曾念春前，去程应转。暮雨相呼，怕蓦地、玉关重见。未羞他、双燕归来，画帘半卷。
寄虞大卿四首
姜特立（宋代）

闻道新诗日渐多，珍藏未放落江湖。
抛甎此语真相戏，和璧如何肯抵乌。
游海珠寺 其二
邝梦琰（明代）

尘哗何扰扰，一笑喜逢僧。茶话留宾榻，莲经照佛灯。

宝山居胜地，星水透层冰。有分诗缘里，何劳白眼憎。
偈颂七十六首
释师范（宋代）

径山不敢相谩，开口便见心肝。
今朝十月十五，下元解厄水官。
七夕
陈普（宋代）

木牛流马无人会，元是自家心孔开。
却恐如簧谗佞口，曾问天孙乞巧来。
退居漫题
司空图（唐代）

燕语曾来客，花催欲别人。
莫愁春已过，看着又新春。
仲秋之月诸弟燕私风月虽佳云雨或间五首 其二
皇甫汸（明代）

良辰信具美，清夜永为欢。明月已几望，华彩流云端。

广庭置芳座，高会列盘餐。但云杯行缓，不惜露下寒。

情来感今易，迹往恋昔难。一闻关山曲，犹似别长安。